На основу члана 3. Одлуке о Канцеларији за локални економски развој и пројекте („Службени лист Града Ниша“, број 39/2017),

Скупштина Града Ниша, на седници од \_\_\_\_\_\_\_\_\_\_\_ 2019. године, дoнела је

**Р Е Ш Е Њ Е**

**О ПОСТАВЉЕЊУ НАЧЕЛНИКА**

**КАНЦЕЛАРИЈЕ ЗА ЛОКАЛНИ ЕКОНОМСКИ РАЗВОЈ И ПРОЈЕКТЕ**

**1. Душан Радивојевић**, поставља се за начелника Канцеларије за локални економски развој и пројекте, на период од четири године.

**2.** Ово решење објавити у „Службеном листу Града Ниша“.

Број:

У Нишу, 2019. године

**СКУПШТИНА ГРАДА НИША**

**ПРЕДСЕДНИК**

**мр Раде Рајковић**

**О б р а з л о ж е њ е**

Чланом 3. Одлуке о Канцеларији за локални економски развој и пројекте („Службени лист Града Ниша“, број 39/2017) прописано је да радом Канцеларије за локални економски развој и пројекте руководи начелник Канцеларије кога на предлог Градског већа, поставља Скупштина града на период од четири године.

За начелника Канцеларије поставља се лице које има стечено високо образовање из области природно-математичке науке, друштвено-хуманистичке науке или техничко-технолошке науке на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, положен државни стручни испит и најмање пет година радног искуства у струци.

Душан Радивојевић, рођен је 1977. године у Нишу, где је завршио основну и средњу школу. Дипломирао je на Грађевинско архитектонском факултету Универзитета у Нишу 2002. године, на Одсеку хидротехничке конструкције. Поред положеног државног стручног испита и стручног испита Инжењерске коморе Србије од 2010. године, као одговорни пројектант, одговорни извођач радова, одговорни планер и одговорни урбаниста, носилац је четири лиценце Инжењерске коморе Србије.

Непосредно по дипломирању заснива радни однос у Водопривредном предузећу „Јужна Морава“, где се оперативно бавио изградњом регулације мреже Јужне Мораве у функцији заштите Коридора 10.

Марта 2003. године заснива радни однос у ЈП Завод за урбанизам Ниш где за 14 година рада поред учествовања у изради пројеката, студија, урбанистичких и просторних планова, врши и функцију техничког директора.

Од маја 2017. године наставља са радом у Канцеларији за локални економски развој и пројекте на позицији руководиоца Сектора за припрему и спровођење инфраструктурних пројеката, где, између осталог, руководи пројектом изградње фабрике Zumtobel, пројектом изградње Научно-технолошког парка, пројектом прикупљања и пречишћавања отпадних вода, као и многим другим пројектима.

Од фебруара 2019. године, руководи Секретаријатом за инвестиције Града Ниша.

Као члан Стручних комисија за планове делегиран испред ресорног Министарства, учествује у раду комисије општине Бољевац, од марта 2014. до марта 2018. године, општине Куршумлија од априла 2012. године до априла 2016. године, општине Бела Паланка од октобра 2010. до октобра 2014. године, као и од новембра 2018. године до данас.

Од јула 2016. године је председник Регионалног одбора извођача радова Регионалног центра Ниш и Инжењерске коморе Србије док је од августа 2016. године координатор Регионалног центра Ниш. Од децембра 2016. године члан је четвртог сазива Скупштине Инжењерске коморе Србије. Од априла 2018. године је и председник Комисије за израду критеријума за вредновање инжењерских услуга Управног одбора Инжењерске коморе Србије.

Сада се налази на позицији секретара Секретаријата за инвестиције Градске управе Града Ниша.

Привредно економски савет града Ниша подржао је рад Душана Радивојевића, ценећи његове досадашње одличне резултате у раду, познавање начина и обима рада послова у Канцеларији за локално економски развој и пројекте, где је био и руководилац Сектора, као и успостављену изузетно успешну сарадњу са Привредно економским саветом.

На основу свега наведеног, а имајући у виду да Душан Радивојевић, испуњава услове прописане законом и Одлуком о Канцеларији за локални економски развој и пројекте, Градско веће Града Ниша предлаже Скупштини града Ниша Душана Радивојевића, за начелника Канцеларије за локални економски развој и пројекте, за мандатни период од четири године.

У Нишу, децембра 2019. године

**ГРАДСКО ВЕЋЕ ГРАДА НИША**

**ПРЕДСЕДНИК**

**Дарко Булатовић**